**СТУДИЈСКИ ПРОГРАМ НОВИНАРСТВА И КОМУНИКОЛОГИЈЕ**

**Планирање и циљеви на Студијском програму новинарства и комуникологије**

Према наставном плану и програму Студијског програма новинарства и комуникологије, постављени су високи циљеви овог студијског програма. Циљеви, како је наведено у програму, произилазе и промјена на глобалној медијској сцени које захтијевају да се образовању студената/-киња новинарства и комуникологије приступи на потпуно нов начин како би се избјегла разлика између стеченог образовања и потреба из праксе новинарске и комуниколошке дјелатности.

Циљеви – Први циклус - Стицање професионалних компетенција новинара/-ки у стручним пословима, оспособљавање да се уочи друштвени проблем, препозна значај друштвеног процеса и промјена, обради новинарски податак и разради информација примјеном журналистичких метода и техника. Оспособљавање студенткиња и студената да прате и примијене нова знања и вјештине у обављању стручних послова у медијима. Обучавање студената/-киња за специфичне послове у дјелатности новинара као што су фотографисање, израда филма, снимање прилога, монтажа, послови водитеља и спикера али и оспособљавање студената/-киња да прилоге припремају мултимедијално и двомедијално (способност да раде у различитим медијима). Стицање услова за усавршавање у професији (Наставни план и програм Студијског програма новинарства и комуникологије).

У процесу самоевалуације Студијског програма, тим за самоевалуацију констатовао је да је наставни план и програ првог циклуса Студијског програма новинарства и комуникологије ВРЛО ДОБАР, у погледу структуре предмета и односа стручних предмета и предмета који нуде неопходно академско образовање будућим новинарима/-кама, али је уочио и низ недостатака, што значи да наредни период захтијева одређене промјене у оквиру Студијског програма. Резултати истраживања о испитивању ставова студената које је проведено током јуна и јула 2018. године о Студијском програму, показали су да студенти као главне недостатке истичу:

* Неадекватан распоред предмета по годинама студија;
* Застарјела литература;
* Мало практичне наставе;
* Немогућност пријаве и одјаве испита 24 часа прије одржавања испита;
* Недостатак уско стручних предмета (попут спортског новинарства).

Као предности Студијског програма студенти су, између осталог, навели сљедеће:

* Опремљеност зграде и добри услови за рад;
* Доступност професора и сарадника за консултације;
* Ажурност професора у комуникацији (одговарање на имејл поруке);
* Постојање Дебатног клуба и студентских организација на Факлутету;
* Покретање студентског портала СтудентБЛ.

Сходно наведеним недостацима и предностима, **циљеви за унапрјеђење Студијског програма су сљедећи:**

* Модификовати наставни план и програм у скалду са потребама тржишта, као и знањем које је заиста потребно данашњем новинару/-ки или комуникологу/-гињи;
* Посветити више времена изучавању енглеског језика, као неопходног алата за будуће новинаре/-ке;
* Oмогућити практичну обуку студентима/-кињама кроз постојеће предмете, тако што би се настава изводила кроз радионице, односно модел редакције;
* Понудити студентима/-кињама могућност посебне обуке за фотографију и видео продукцију, кроз постојеће предмете или кроз додатне радионице.

**Посебне препоруке за извођење праксе:**

Пракса и стицање практичних вјештина од великог су значаја за младе новинаре/-ке. И у ранијим генерацијама то је био недостатак за новинаре/-ке, који/-е су са факултета долазили у редакције професионално неспремни, те нису имали добру основу за процес професионалног позиционирања и напредовања.

Данас су, у овом погледу, захтјеви много већи. Конкуренција је велика, редакције су преоптерећене послом, немају ни времена ни других ресурса за обуку младих колега, а послодавци очекују да млади новинари/-ке већ првог дана преузму радне задатке и обаве их самостално. Уз то, данас су брзина и интензитет рада знатно израженији него прије десет или двадесет година, а профил активних новинара-/ки је такав да су врло ријетки/-е они/-е са менторским капацитетима.

Сходно томе, обављање студентске праксе у редакцијама нема сврху коју би требало да има. У редакцију, док обављају праксу, студенти/-киње новинарства новинарима/-кама углавном отежавају процес рада, а због велике брзине обављања новинарских задатака, прилике за учење о практичном дијелу професије су минималне.

Стога би било боље рјешење да студенти/-киње, у склопу праксе, посјете неколико различитих редакција (телевизијске, радијске, агенцијске, редакције новина/портала), али само као посматрачи, да се упознају са атмосфером редакције са будући радним мјестима, без претензија да стекну практичне вјештине и (на)уче професионални рад.

Практичне вјештине студенти/-киње би требало да стичу на факултету, кроз постојеће предмете (радијско, аудио-визуелно, агенцијско, новинарство у штампи, интернет новинарство, телевизијско итд.), с тим да се у оквиру њих формирају модели редакција и кроз њих вјежба практичан рад. Студентима/-кињам би требало, на почетку, додјељивати задатке, а у каснијој фази наставе од њих очекивати да сами осмисле шта ће радити, као што је случај у „стварним“ редакцијама. Кроз то их треба учити и да радове предају у унапријед утврђеном року, у оквиру задатих граница дужине текста, односно, трајања аудио или видео прилога, да самостално праве фотографије уз своје текстове, итд. Треба и да вјежбају да раде мултимедијално, али и на неколико „вреенских“ нивоа: да прву вијест о догађају шаљу одмах, додатне детаље касније, а сложеније текстове/прилоге накнадно итд. Своје радове би слали мејлом својим наставницима--/цама – менторима/-кама, а сваки студент/-киња би имао свој фајл у који би били одлагани ти радови. Након консултација, у којима би наставници/-це - ментори/-ке, на неки начин преузели и улогу уредника/-це и након евентуалних корекција, радови би били оцјењивани, а те оцјене би знатно утицале на коначну оцјену из датог предмета.

Наведени облик праксе прилично је захтјеван и подрзумијева техничку опремљеност и факутета, али и студената/-киња, јер би свако од њих требало да има „паметни“ телефон и одговарајући преносиви рачунар, помоћу којег би могли радити практичне задатке, било на факултету у модел редакцији, било на терену.

Такође, потребно је обезбиједити довољно наставника за овакав вид наставе и, по могућности, ангажовати додатне спољне сараднике за практичну наставу, из редова искусних новинара/-ки. Међутим, то треба да буде један од изазова и циљева за Студијски програм и Факултет у наредном периоду, без обзира на могуће потешкоће у самој реализацији.

Бања Лука, 13. јули 2018. године

доц. др Драгана Трнинић

Руководилац Студијског програма новинарства и комуникологије,

Милкица Милојевић, дипломирана политикологиња, нивинарка „ЕуроБлица“,

Дејана Братић,

студенткиња четврте године Студијског програма новинарства и комуникологије